བརྡ་ཡིག༣༠༧ཟབ་གསང་མཁའ་འགྲོའི་སྙིང་ཐིག་ལས༔དཔལ་ཆེན་རྡོ་རྗེ་གཞོན་ནུའི་སྒྲུབ་པ་གསང་ཆེན་སྙིང་གི་ཡང་ཐིག་ཅེས་བྱ་བ་བཞུགས་སོ༔
༠༠༠༠བརྡ་ཡིག༣༠༨ན་མོ་གུ་རུ་དྷེ་ཝ་ཌཱཀྐི་ནཱི༔དཔལ་ཆེན་རྡོ་རྗེ་གཞོན་ནུའི་སྒྲུབ་པ་གསང་ཆེན་སྙིང་གི་ཡང་ཐིག་འདི་ནི༔བདག་འདྲ་པདྨ་ཐོད་ཕྲེང་ངས༔མ་འོངས་ལས་ཅན་དོན་ཆེད་དུ༔གསང་བའི་ཡང་ཐིག་ཟབ་མོ་འདི༔མང་པོར་སྤེལ་བའི་སྐལ་མེད་ཀྱང་༔བཀའ་ཡིས་རྒྱས་བཏབ་གཏེར་དུ་སྦས༔སྐལ་ལྡན་རེ་འགའ་མ་གཏོགས་པའི༔སྐལ་མེད་ལེ་ལོ་ཅན་རྣམས་ལ༔རླུང་ཕྱོགས་ཙམ་ཡང་སྤེལ་མི་རུང་༔གསང་བའི་ནང་ནས་ཡང་གསང་འདི༔སྒོ་འཆོལ་དག་ལ་སྤེལ་མི་རུང་༔མྱུར་དུ་མཁའ་འགྲོའི་བཀའ་ཆད་འོང་༔སྐལ་ལྡན་བུ་ཡིས་ཉམས་བླངས་ཀྱང་༔ཚེ་གཅིག་གསང་རྒྱས་ཐོབ་པར་འགྱུར༔པདྨའི་བཀའ་ཡིས་འགྲོ་བ་བསླུ་མི་འགྱུར༔ས་མ་ཡ༔མེ་ཏོག་ནང་ནས་ཨུ་དུམ་ཝར༔སྐར་ཚོགས་ནང་ནས་ཉི་ཟླ་འདྲ༔འདབ་ཆགས་ནང་ནས་ཁྱུང་ཆེན་འདྲ༔སྡེར་ཆགས་ནང་ནས་སེང་གེ་འདྲ༔དུད་འགྲོའི་ནང་ནས་གླང་པོ་རིན་ཆེན་ལྟར༔གང་བསྒྲུབ་རིག་འཛིན་ཐོབ་པའི་གདམས་ངག་ཡིན༔ཉམས་སུ་ལོངས་ཤིག་ང་ཡི་རྗེས་འཇུག་ཀུན༔ས་མ་ཡ༔གུ་ཧྱ༔དེ་ནས་སྐྱབས་འགྲོ་ནི༔ན་མོ༔འཁོར་འདས་གཉིས་མེད་ཀ་དག་ཆོས་ཀྱི་དབྱིངས༔གཞིར་བཞེངས་རང་གྲོལ་རང་བཞིན་ལྷ་ལ་སྐྱབས༔སྣང་སྲིད་འཁོར་འདས་ཀ་ནས་དག་པ་ལ༔ཀུན་བཏགས་གོམས་པའི་དབང་གིས་འདི་ཀ་བྱས༔རྒྱུ་ནི་རང་བྱས་ལས་ཀྱི་རྣམ་སྨིན་ལ༔རྐྱེན་ནི་ངར་འཛིན་གཞན་སྣང་གཉིས་སུ་བཟུང་༔ཡེ་ནས་སྣང་སྲིད་ལྷ་ཡི་རོལ་བ་ལ༔དྲན་རིག་ཕྱིར་མི་ལྡོག་པའི་དམ་བཅའ་བཟུང་༔སེམས་བསྐྱེད་པ་ནི༔ཧོཿརང་བཞིན་སྣང་སྲིད་གཞིར་བཞེངས་གཉིས་སུ་མེད༔མ་རྟོགས་ལོག་ལམ་སྣང་བའི་སེམས་ཅན་དོན་དུའོ༔ཡེ་ནས་འཁོར་བ་དང་འདས་པ་ཐམས་ཅད་སྣང་སྲིད་བཞིར་བཞེངས་ཆེན་པོ་ལ་ངང་འཛིན་དང་ང་ཁྱོད་ཅེས་མེད་པ་ལ་མ་རིག་གཉིས་སུ་འཛིན་པའི་རྐྱེན་སྣང་ཉོན་འཁྲུལ་གྱི་སེམས་ཅན་ཐམས་ཅད་སྐྱེ་མེད་ཆོས་ཀྱི་དབྱིངས་སུ་འཁྲུལ་མེད་ཀུན་བཟང་ཡངས་པ་ཆེན་པོའི་ཀློང་དུ་མོས་སོ༔དེ་ནས་ཏིང་འཛིན་རྣམ་གསུམ་ནི༔ཨཱཿབདག་སྣང་ཐམས་ཅད་ཆོས་དབྱིངས་སྟོང་པ་ཉིད༔སྙིང་རྗེའི་རོ་མཉམ་ཉེ་རིང་མེད་པར་བརྡལ༔སྐྱེ་མེད་རྩ་བྲལ་དོན་འདུས་ཡི་གེ་ཧཱུྃ༔ཨོཾ་ཨཱཿཧཱུྃ༔ངོ་བོ་ཡེ་ནས་སྤྲོས་མེད་ནམ་མཁའ་གཡའ་ཆད་པ་ལྟ་བུར་རྒྱ་མ་ཆད་ཕྱོགས་མ་ལྷུང་བ་གཏད་མེད་ཡེངས་མེད་བསྒོམ་མེད་ཅེས་པ་རྒྱུས་མེད་ཀྱི་ཡུལ་དྲིས་པ་ལྟ་བུའོ༔སྙིང་རྗེ་ཕྱོགས་བྲལ་ཉེ་རིང་ལས་འདས་པ་མཁའ་ལ་ཉི་མ་ཤར་བ་ལྟ་བུ་ཡིད་ཅེས་བརྗོད་པ་རང་བཞིན་ཉོན་འཁྲུལ་གྱིས་བར་མ་ཆད་པ་ཤར་བ་འགགས་པ་མེད་པར་གྲོལ་བ་དེར་འཛིན་མེད་པའོ༔སྐྱེ་མེད་འགགས་མེད་ཡོད་མིན་མེད་མིན་གྱི་རྩལ་ཐུགས་རྗེ་ཕྱོགས་མེད་ཀྱི་ཧཱུྃ་ཡིག་རྒྱུ་རུ་ཨཱཿས་མ་ཡ༔གུ་ཧྱ༔དེ་ནས་སྣང་སྲིད་ཐམས་ཅད་སེམས་ལ་དབང་བསྒྱུར་བའི་ཕྱིར༔རྫོགས་པའི་ཀློང་དུ་བསྐྱེད་པ་མི་འཚལ་ཡང་༔རང་སེམས་རང་དབང་ཐོབ་ཕྱིར་རང་གཞིར་ལྷུན་གྲུབ་ཀྱི་ཡེ་ཤེས་རྗེན་ནེར་གསལ་བ་ནི༔མ་རིག་ཉོན་མོངས་པའི་སྟོབས་ཀྱིས་ལྷན་སྐྱེས་ཡེ་ཤེས་མ་མངོན་པ་དེ་མཐོང་ཕྱིར་ཡེ་ཤེས་ལྷ་ལ་འབྲེལ་བཞག་ན་ཡི་དམ་ལྷ་ཡི་ཐུགས་རྒྱུད་རང་ལ་དབབ་ནས་རྒྱུད་སྨིན་གྲོལ་གྱི་དགོས་པ་ཡོད༔ས་མ་ཡ༔གུ་ཧྱ༔འཕྲོ་འདུ་སྦྱོར་བའི་ཡེ་ཤེས་གཞལ་ཡས་དབུས༔མ་སྐྱེས་ལྷུན་གྲུབ་རྡོ་རྗེ་གཞོན་ནུ་ཆེ༔སྐུ་བཞིའི་བདག་ཉིད་ཞལ་བཞི་ཕྱོགས་བཞིར་གཟིགས༔ཆོས་སྐུ་སྐྱེ་མེད་གཡས་ཞལ་དཀར་ལ་བཞད༔ལོངས་སྐུ་འགགས་མེད་གཡོན་ཞལ་དམར་པོ་རྔམས༔སྤྲུལ་སྐུ་འཁྲུལ་མེད་དབུས་ཞལ་མཐིང་ནག་འབར༔ངོ་བོ་ཉིད་མཚོན་རྒྱབ་ཞལ་ལྗང་ལ་འཇིགས༔ཚོགས་བརྒྱད་རང་གྲོལ་ཕྱག་བརྒྱད་གཡས་གསུམ་ན༔རྡོ་རྗེ་རྩེ་དགུ་རྩེ་ལྔ་དགྲ་སྟྭ་དང་༔གཡོན་གསུམ་ཁ་ཊྭཱྃ་མེ་དཔུང་རྒྱ་གྲམ་བསྣམས༔མཐའ་གཉིས་རི་རབ་ཕུར་པ་དགྲ་ལ་འདྲིལ༔ཞལ་གདངས་ལྗགས་འདྲིལ་རྣོ་དབལ་མཆེ་བ་གཙིགས༔དབུ་སྐྲ་དམར་སེར་སྲིད་པའི་རྩེ་མོར་འབར༔ཡེ་ཤེས་ལྔ་རྫོགས་ཐོད་སྐམ་དབུ་རྒྱན་དང་༔སྤྱན་ནི་འཇིགས་པའི་སྡང་མིག་ཕྱོགས་བཞིར་གཟིགས༔ཧ་ཧཱུྃ་བྷྱོ་ཕཊ་ནམ་མཁའི་འབྲུག་ལྟར་སྒྲོགས༔ཁམས་གསུམ་རྣམ་རྒྱལ་རྒྱབ་གཞོང་གཤོག་གཉིས་གདེངས༔དུར་ཁྲོད་ཆས་བརྒྱད་དཔལ་ཆས་གར་དགུར་ལྡན༔པད་ཉི་བདུད་བཞི་བསྣོལ་བའི་གདན་སྟེངས་སུ༔ཞབས་བཞི་གྱད་ཀྱི་འདོར་སྟབས་ཚུལ་དུ་བསྒྲད༔སྐུ་ཆེ་མཐའ་བྲལ་ཆོས་ཉིད་དབྱིངས་སུ་བརྡལ༔དབྱིངས་ཀྱི་ཡུམ་མཆོག་འཁོར་ལོ་རྒྱས་འདེབས་མ༔སྔོ་སྐྱ་ཞལ་གཅིག་ཕྱག་གཉིས་དྲག་ཁྲོས་འབར༔ཕྱག་གཡས་དུག་གསུམ་གཅོད་པའི་ཁ་ཊྭཱྃ་དང་༔གཡོན་པས་ཁམས་གསུམ་ཁྲག་རོལ་ཐོད་ཁྲག་སྟོབ༔གཟིག་ཤམ་རུས་རྒྱན་མི་འཇིགས་རྡོ་རྗེའི་ཆས༔མ་ཆགས་ཞབས་གཡོན་ཡབ་ཀྱི་སྐེད་ལ་འཁྲིལ༔གཡས་པས་མོ་གདོན་དམ་སྲི་མ་ལུས་གནོན༔ནང་རྩལ་ཕྱི་རུ་ཤར་བའི་ཁྲོ་རྒྱལ་དང་༔དུག་ལྔ་དབྱིངས་སུ་སྒྲོལ་བའི་ཀཱི་ལ་བཞི༔མི་དགེ་དགེ་བར་སྦྱོར་བའི་ཁྲོ་རྒྱལ་བཅུ༔འཁྲུལ་རྟོག་རང་སར་གྲོལ་བའི་ཕུར་པ་སྲས༔རོལ་རྩལ་སྣ་ཚོགས་མ་ངེས་ཕུར་སྲུང་ཚོགས༔ཡེ་ཤེས་འོད་ཟེར་བ་སྤུའི་ཁོང་བུ་རུ༔སྙིང་པོ་བུམ་པའི་སྐུ་རུ་ལྷུན་གྲུབ་རྫོགས༔གནས་གསུམ་འོད་འཕྲོས་མཁའ་ཁྱབ་ཞིང་ཀུན་གྱི༔སངས་རྒྱས་བྱང་སེམས་དག་པ་རབ་འབྱམས་ལྷ༔ཡེ་ནས་གཞིར་བཞེངས་རང་ལ་རྫོགས་པ་བཞིན༔རང་གྲོལ་ཀློང་ལས་སྤྱན་དྲངས་རང་ལ་བསྟིམ༔གཟི་བརྗིད་འོད་འབར་ཡེ་ཤེས་མེ་དཔུང་ཀློང་༔གཏུམ་དྲག་རྔམས་བརྗིད་མི་འཇིགས་འཇིགས་པའི་སྐུ༔དམ་ཡེ་དབྱེར་མེད་ཐུགས་ཀར་ཡེ་ཤེས་སེམས༔ཚོན་གང་ཙམ་གྱི་ཐུགས་ཀར་རྡོ་རྗེའི་ལྟེར༔ཉི་ཟླ་ཁ་སྦྱོར་དྭངས་མ་ལྔ་ལྡན་དབུས༔ཐུགས་སྲོག་ཧཱུྃ་སྔོན་སྤུ་ཤད་ཙམ་གྱི་མཐར༔རིག་པ་ལུག་རྒྱུད་གཡས་སུ་འཁོར་བ་ལས༔རང་ཟེར་མདངས་ལྔས་སྣང་བའི་ཞིང་ལ་ཁྱབ༔དག་པ་རབ་འབྱམས་རྒྱལ་བའི་དཀྱིལ་འཁོར་ལ༔མ་དག་འཁྲུལ་རྟོག་བྱ་བའི་མིང་ཡང་མེད༔ཕྱོགས་བྲལ་བྱམས་དང་སྙིང་རྗེའི་ངང་ཉིད་ལས༔གསལ་སྟོང་འབྱམས་ཀླས་ཀློང་ལས་དྲག་སྔགས་སྒྲོགས༔འཁོར་འདས་རང་འགྱུར་ངང་ནས་འགྲོ་དོན་བྱ༔གཏད་མེད་རྒྱ་ཡན་རྐྱེན་ཐུབ་ངང་གྱུར་ནས༔བླ་མེད་རྡོ་རྗེའི་ཀློང་དུ་བདེ་བླག་རྙེད༔ཨོཾ་བཛྲ་ཀཱི་ལི་ཀཱི་ལ་ཡ་སརྦ་བིགྷྣཱན་བཾ་ཧཱུྃ་ཕཊ༔ཅེས་འཕེན་པ་སྐར་མདའ་ལྟ་བུའི་དམིགས་པའི་གཟེར་དང་༔སྦྱང་བ་མེ་ལོང་གཡའ་བྲལ་བ་ལྟ་བུའི་དམིགས་པའི་གཟེར་དང་༔བསྡུ་བ་ཆུ་ལ་ཆུ་འདྲེས་པ་ལྟ་བུའི་དམིགས་པའི་གཟེར་དང་༔སྦྱོར་བ་གློག་འོད་ནམ་མཁའ་ལ་ཐིམ་པ་ལྟ་བུའི་དམིགས་པའི་གཟེར་དང་བཞི༔འཕེན་པ་ཞེས་བྱ་བ་ནི་རང་བྱུང་རིག་པའི་འོད་ཟེར་ཕར་འཕྲོས་པས་འཁོར་འདས་ཐམས་ཅད་ཁྱབ༔སྦྱོང་བ་ཞེས་བྱ་བ་ནི་མཐའ་མེད་འཁོར་བའི་སེམས་ཅན་ཐམས་ཅད་ཀྱི་ལས་སྒྲིབ་སྦྱོངས༔བསྡུ་བ་ཞེས་བྱ་བ་ནི་རབ་འབྱམས་རྒྱལ་བའི་ཞིང་གི་རྒྱལ་དང་རྒྱལ་སྲས་ཡོངས་ལ་མཉེས་མཆོད་འབུལ༔བདེ་སྟོང་ཡེ་ཤེས་དཔག་ཏུ་མེད་པ་བསྐྱེད༔ཐུགས་རྗེ་བྱིན་རླབས་ཐམས་ཅད་རང་གི་འོད་དང་འདྲེས༔སྦྱོར་བ་ཞེས་བྱ་བ་ནི་རང་འོད་དང་རྒྱལ་བའི་ཐུགས་རྗེ་ཐམས་ཅད་འདྲེས༔རང་ཡང་སྣང་སྟོང་སྒྱུ་མ་ལྟ་བུའི་ཡེ་ཤེས་ལ་ཐིམ་པ་ནི་གློག་འོད་ནམ་མཁའ་ལ་ཐིམ་པ་ལྟ་བུའོ༔རང་ལ་ཡང་བདེ་སྟོང་གི་ཡེ་ཤེས་སྐྱེད༔ལས་ཉོན་བག་ཆགས་དག༔རྒྱལ་ཀུན་ཕྲིན་ལས་ཀྱི་བདག་ཉིད་ཤ་སྟག་ཏུའོ༔ས་མ་ཡ༔ཨོཾ་ཤྲཱི་མ་ཧཱ་བཛྲ་ཀུ་མཱ་ར་སརྦ་ཙིཏྟ་སིདྡྷི་ཧཱུྃ་ཧྲཱིཿཛཿཧཱུྃ་ཨ༔སྣང་སྲིད་ཐམས་ཅད་དག་པ་ལྷའི་དཀྱིལ་འཁོར་ཆེན་པོར་གསལ་ཞིང་རང་གིས་དྲག་སྔགས་བསྒྲགས་པ་ཙམ་གྱིས་འཁོར་འདས་གཉིས་ལྟོས་ཀྱི་སངས་རྒྱས་དང་སེམས་ཅན་ཐམས་ཅད་ལུས་ལྷ་རུ་བསྒོམ༔ངག་སྔགས་སྒྲ་སྒྲོགས༔ཡིད་དྲག་རྟོག་ཐམས་ཅད་ཆོས་ཉིད་རོལ་པ་ཆེན་པོ་ལས་སྣང་སྲིད་ཐམས་ཅད་འུར་ཆེམ་ཆེམ་དུ་བྱེད་པར་བསྒོམ༔སྣང་སྲིད་ཐམས་ཅད་ལ་སྔགས་སྒྲས་འུར་ཆེམ་སྒྲོགས༔ཡེ་ཤེས་ཀྱི་འོད་ཕུང་འཁྲིགས༔བྱིན་རླབས་ཀྱི་ན་བུན་འཐིབས༔དངོས་གྲུབ་ཆར་ལྟར་དུ་འབེབས་པར་བསམ་ཞིང་བཟླས་སོ༔ཨོཾ་བཛྲ་ཀཱི་ལི་རཀྵ་སརྦ་ས་མ་ཡ་དུ་ཏྲི་ར་ཙ་སརྦ་ཤ་ཏྲུཾ་མཱ་ར་ཕཊ༔ཅེས་བཟླས་ཚེ་རང་ཉིད་དྲག་པོའི་ཐུགས་ཀ་དང་བུ་ག་ནས་དྲག་སྔགས་དང་ཐོག་སེར་མེ་རླུང་མཚོན་འཁོར་ལྕགས་ཕུར་ཁྲོ་ཆུང་སྡིག་ནག་གྲངས་མེད་ཆར་ལྟར་དུ་འབེབ་ཅིང་ན་བུན་ལྟར་དུ་འཐིབས་པས༔གནོད་བྱེད་བདུད་བགེགས་དམ་སྲི་རྒྱ་འདྲེ་རྒྱལ་བསེན་ཐམས་ཅད་གཅིག་ཀྱང་མ་ལུས་པ་ཁོ་རང་གི་བསྒོམ་བཟླས་བྱས་པ་ཐམས་ཅད་ཁོ་རང་ལ་རང་གཤེད་རང་ལ་དབབ་སྟེ་སྐད་ཅིག་ཀྱང་འདའ་བའི་གནས་མེད་པ་ཐལ་བ་རླུང་གིས་གཏོར་བཞིན་དུ་མཚོན་ཆ་སྣ་ཚོགས་ཀྱིས་གཏུབ༔ཁྲོ་ཚོགས་མང་པོས་ཟོས༔མེ་དཔུང་འབར་བས་བསྲེགས༔སྤུ་གྲིའི་རླུང་གིས་གཏོར༔རྣམ་པར་ཤེས་པ་འཁྲུལ་མེད་ཀུན་ཏུ་བཟང་པོའི་ཀློང་དུ་བསྒྲལ་ཏེ་གཡོ་མེད་ཀུན་ཏུ་འོད་ཀྱི་ཆོས་སྐུ་ཐོབ་པར་བསམ་པའོ༔ཨོཾ་བཛྲ་ཀཱི་ལི་ཀཱི་ལ་ཡ་ཛཿཧཱུྃ་བཾ་ཧོཿཀ་ཏཾ་ཀ་ཡེ༔ཛ་ཡེ་བི་ཛ་ཡེ༔ཨ་ཛི་ཏེ༔ཨ་པ་རཱ་ཛི་ཏེ༔མཱ་ར་སེ་ན༔པྲ་མར་ཏ་ན་ཡེ༔སརྦ་བིགྷྣཱན་བཾ་ཧཱུྃ་ཕཊ༔ཨོཾ་བཛྲ་ཀཱི་ལི་ཀཱི་ལ་ཡ༔མ་རཀྨོ་ཡཀྨོ༔ཀ་ལ་རུ་པ༔ཆེ་གེ་མོའི་སྙིང་རྩ་ལ་ཡཾ་ཡཾ༔སྲོག་རྩ་ལ་ཡཾ་ཡཾ༔སྙིང་རྩ་ལ་ཕྲིལ་ཕྲིལ༔སྲོག་རྩ་ལ་ཆོམ་ཆོམ༔ཙིཏྟ་སྲོག་ལ་དུང་དུང་༔སྙིང་ཁྲག་ཤད་ཛ༔ཐུམ་རི་ལི་ལི༔སྙིང་རྩིགས་རྩིགས༔འུར་འུར༔ཤིག་ཤིག༔མགུལ་མགུལ༔མྱོག་མྱོག༔སོད་སོད༔དྷ་ཏི་མ་མ་ཤཱི་ཀྲཾ་ཀརྨ་ཀ་ར་ཡེ༔མཱ་ར་ས་ན༔པྲ་མར་ཏ་ན་ཡེ༔སརྦ་བིགྷྣཱན་བཾ་ཧཱུྃ་ཕཊ༔ས་མ་ཡ༔༠༠༠༠༠བརྡ་ཡིག༣༡༥ས་མ་ཡ༔གུ་ཧྱ༔ཡི་དམ་ལྷའི་ཕྱག་རྒྱ་ལ་འབྲལ་མེད་ཟངས་ལྕགས་ཀྱི་ཕུར་པ་མདུན་བསྐྱེད་དམིགས་པའི་རྟེན་ཕུར་རབ་གྲུ་དོ༔འབྲིང་གྲུ་གང་བའམ་ཆགས་གང་༔ཐ་མ་སོར་བརྒྱད་ཀྱི་དཔྲལ་བར་འདི་དག་དངུལ་ལམ་དུང་གིས་བྲིས་ཏེ་འཛུག༔ཨོཾ་བཛྲ་ཀཱི་ལི་ཀཱི་ལ་ཡ་སརྦ་བཛྲ་བིདྱ་དྷ་ར་ན་སརྦ་བུདྡྷཱ་ཀཱ་ཡ་སརྦ་ས་མ་ཡ་བུདྡྷཱ་བཛྲ་རཏྣ་པདྨ་ཀརྨ་ས་མ་ཡ་ཛ་ཛ་ས་མ་ཡ་སྟྭཾ་སརྦ་ཀཱ་ཡ་སིདྡྷི་ཨོཾ༔མགྲིན་པར་མཚལ་ལམ་ལི་ཁྲིས་སྔགས་འདི་བྲིས་ལ་བཙུག༔ཨོཾ་བཛྲ་ཀཱི་ལི་ཀཱི་ལ་ཡ་སརྦ་བིགྷྣཱན་བཾ་ཧཱུྃ་ཕཊ༔སརྦ་ས་མ་ཡ་ཝཱཀ་ས་མ་ཡ་ཛ་ཛ་ཨ་བྷི་ཥིཉྩ་སྟྭཾ་ཨཱཿཨ་ལི་ཀ་ལི་རྟེན་སྙིང་བྲིས༔ཐུགས་ཀར་མཐིང་ངམ་སྣག་ཚས་སྔགས་འདི་བྲིས་ཏེ་འཇུག༔ཧཱུྃ་ཤྲཱི་བཛྲ་ཀཱི་ལི་ཀཱི་ལ་ཡ་སརྦ་བིགྷྣཱན་བཾ་ཧཱུྃ་ཕཊ༔ཨོཾ་ཤྲཱི་མ་ཧཱ་བཛྲ་ཀུ་མཱ་ར་སརྦ་སིདྡྷི་ཕ་ལ་ཧཱུྃ་ཧྲཱིཿཛ་ཧཱུྃ་ཨཱཿཙིཏྟ་སིདྡྷི་ཧཱུྃ་ཧཱུྃ༔ཨ་བྷི་ཥིཉྩ་ཧཱུྃ་ཧཱུྃ༔རྒྱ་མདུད་འོག་མ་ལ་རིན་ཆེན་སྣ་ཚོགས་ཀྱིས་སྔགས་འདི་བྲིས་ལ་འཇུག༔ཨོཾ་བཛྲ་ཀཱི་ལི་ཀཱི་ལ་ཡ་རཀྟ་སརྦ་དྷརྨ་པཱ་ལ་ཀྵེ་ཊ་པཱ་ལ་ས་མ་ཡ་ཛ་ཛཿས་མ་ཡ་སྟྭཾ༔ཀ་ཏཾ་ཀ་ཡེ་སོགས༔མ་མ་རཀྨོ་ཡཀྨོ་སོགས་བྲིས་ལ་འཇུག་གོ༔དཔྲལ་བར་དམ་རྫས་རྟེན་འདུས་དང་བཟང་པོ་དྲུག༔མགྲིན་པར་གསུང་རྟེན་ལ་ཁྲུས་བྱས་པའི་ཆུ་དང་གུར་གུམ༔སྙིང་གར་རིན་ཆེན་སྣ་བཞི་དང་རིན་ཆེན་སྣ་ལྔ༔ཙན་དན་དཀར་དམར་བྱང་སེམས་དཀར་དམར་ཡུང་བ་ཆུ་དག༔རྒྱ་མདུད་འོག་མ་ལ་ཟངས་ལྕགས་རྡོ་ཡི་ཕྱེ༔ཀེ་ཚེ་ཤངས་མཚེ༔ཡུངས་དཀར་ནག༔རཀྟ་མཚེ་དང་ཧ་ལ་བླུག༔དར་ལྗང་གུའམ་མཐིང་གས་དྲིལ༔གཞན་གྱིས་མི་མཐོང་བར་གསང་ཕུར་སྐེད་དུ་བརྟེན་ནོ༔རྒྱུན་དུ་མདུན་བསྐྱེད་ཕྱི་ལྟར་བདག་བསྐྱེད་ནང་ལྟར་དེའི་སྤྱི་བོར་ཕུར་པའི་རིག་འཛིན་རྒྱ་མཚོ་དང་ཞི་བའི་དཀྱིལ་འཁོར་ཐམས་ཅད་བསྐྱེད༔ཐུགས་ཀར་རྡོ་རྗེ་གཞོན་ནུ་ཁྲོ་རྒྱལ་རིགས་བཞི་ཀཱི་ལ་རིགས་བཞི་ཁྲོ་བཅུ་ཁྲ་ཐབས་སྒོ་སྐྱོང་དང་བཅས་པ་བསྐྱེད༔རྒྱ་མདུད་འོག་མ་ལ་ཕུར་སྲུང་དམ་ཅན་རྒྱ་མཚོ་བསྐྱེད༔བར་སྐབས་སུ་རང་དྲག་པོའི་གནས་ཐམས་ཅད་ནས་ཉེར་སྤྱོད་འདོད་ཡོན་གསང་མཆོད་བཀྲ་ཤིས་རྫས་རྟགས་རྒྱལ་སྲིད་རིན་ཆེན་ཐོགས་པ་དང་༔གཞན་ཡང་མཆོད་པའི་ལྷ་མོ་གྲངས་མེད་བསམ་གྱིས་མི་ཁྱབ་པ་ནམ་མཁའ་བར་སྣང་ས་གཞི་ཐམས་ཅད་ལ་ཁྱབ་པར་སྤྲོས་པས༔མདུན་བསྐྱེད་ཀྱི་ལྷ་རེ་རེའི་སྤྱན་ལམ་དུ་གྲངས་མེད་བསམ་གྱིས་མི་ཁྱབ་པ་ཡོངས་སུ་རྫོགས་པ་རེ་རེ་འཕྲོས་ཏེ་སྐུ་གསུང་ཐུགས་ལ་མཉེས་པའི་མཆོད་པ་རྒྱ་ཆེན་པོ་ཕུལ་ཏེ་སྐུའི་གཟི་མདངས་བསྐྱེད༔གསུང་གི་ནུས་པ་བསྐྱེད༔ཐུགས་ཀྱི་དགྱེས་པ་བསྐང་༔ལྷ་མོ་རྣམས་གཟུགས་མ་སྤྱན་ལ་ཐིམ༔སྒྲ་མ་སྙན་ལ་ཐིམ༔དྲི་མ་ཤངས་ལ་ཐིམ༔རོ་མ་ལྗགས་ལ་ཐིམ༔རེག་མ་སྐུ་ལ་ཐིམ༔ཆོས་མ་ཐུགས་ལ་ཐིམ༔གཞན་ཡང་ལྷ་མོ་རྣམས་གནས་སོ་སོར་ཐིམ་པས་བདེ་སྟོང་གི་ཡེ་ཤེས་རྒྱ་ཆེན་པོ་དཔག་ཏུ་མེད་པ་བསྐྱེད་པར་བསམ༔མདུན་བསྐྱེད་ཀྱི་གནས་ནས་མཆོད་པའི་ལྷ་མོ་གྲངས་མེད་པ་སྤྲོས་ཏེ༔བདག་བསྐྱེད་ཀྱི་ལྷ་རྣམས་ལ་མཉེས་མཆོད་ཕུལ་ཞིང་གནས་སོ་སོར་ཐིམ་པས་བདེ་སྟོང་གི་ཡེ་ཤེས་དཔག་ཏུ་མེད་པ་བསྐྱེད་པར་བསམ་མོ༔ས་མ་ཡ༔གུ་ཧྱ༔༠༠༠༠བརྡ་ཡིག༣༡༨ཡང་བསྟོད་པའི་སྐབས་སུ་རང་གི་གནས་ཐམས་ཅད་ནས་མཆོད་པའི་ལྷ་མོ་གྲངས་མེད་པ་སྤྲོས་ཏེ་སྐུས་གར་འཆམ་ཞིང་ཕྱག་ནས་རོལ་མོ་དཀྲོལ་ངག་ནས་ཚངས་པའི་དབྱངས་ཀྱིས་ཡི་དམ་གྱི་ལྷ་ལ་བསྟོད་པར་བསམ་མོ༔གཞན་ཡང་ཡི་དམ་ལྷའི་སྐུའི་དམ་ཚིག་ལ༔དབང་ལུང་མན་ངག་གནང་བའི་བླ་མའི་སྐུ་གསུང་ཐུགས་མཉེས་པར་བྱེད་པ་དང་༔རང་ལུ